**Gregory (Greg) David Roberts** (alkuperäinen nimi **Gregory John Peter Smith**; (s. 1952 Melbourne, Victoria, Australia) on australialainen kirjailija, jonka esikoisteos *Shantaram* oli menestys niin Australiassa kuin muuallakin maailmassa. Hän on entinen huumeriippuvainen ja tuomittu pankkiryöstäjä. Hän pakeni 1980 Pentridgen vankilasta Intiaan, missä hän asui kymmenen vuotta.

Elämä
-----

Robertsin kerrotaan tulleen riippuvaiseksi heroiinista avioeron jälkeen, ja hän menetti pienen tyttärensä huoltajuuden. Yrityksistään rahoittaa huumeidenkäyttöä Roberts sai lempinimen "asuntolainarikollinen" ja "herrasmiesrikollinen", sillä hän ryösti vain sellaisia pankkeja, joilla oli riittävät vakuutukset, hän käytti liivipukua ja käyttäytyi aina kohteliaasti ja kiitteli ryöstöjä tehdessään.

Roberts uskoi tuolloin, että kohtelias käytös lieventäisi tekojen raakuutta, mutta myöhemmin hän on myöntänyt, että ihmiset antoivat hänelle rahat vain siksi, että he pelkäsivät.

Roberts pakeni Pentridgen vankilasta 1980. Hän jäi kiinni 1990 Frankfurtissa, kun hän yritti salakuljettaa maahan heroiinia. Hänet luovutettiin Australiaan, ja hän istui vankilassa vielä kuusi vuotta, josta kaksi eristyksessä. Robertsin mukaan hän pakeni sinä aikana toistamiseen, mutta palasi itse vankilaan. Hänen tarkoituksensa oli kärsiä tuomio loppuun, jotta hän voisi palata perheensä luo. Kärsiessään toista tuomiota vankilassa Australiassa hän alkoi kirjoittaa *Shantaramia*. Vartijat hävittivät käsikirjoituksen kaksi kertaa Robertsin kirjoittaessa sitä.

Kirjailijanura
--------------

Vankilasta vapauduttuaan Roberts pääsi vihdoin viimeistelemään ja julkaisemaan romaanin  *Shantaram*. Kirjan nimi, jonka hänen ystävänsä äiti antoi hänelle, tarkoittaa "rauhanmiestä" tai "Jumalan rauhan miestä".

Epäselvää on, kuinka paljon *Shantaram* perustuu tositapahtumiin tai on todellisuuden ja mielikuvituksen sekoitusta. Roberts on todennut kirjojensa *Shantaram* ja sen jatkon *The Mountain Shadow* suhteesta todellisuuteen:

> »Jotkut tapahtumat elämästäni on kuvattu jokseenkin niin kuin ne tapahtuivat, ja toiset ovat keksittyä tarinaa, johon kokemukseni ovat olleet aiheena. Halusin kirjoittaa pari romaania, joissa käyttäisin aineksina omaa elämääni ja tutkisin teemoja, jotka minua kiinnostivat mutta niin, että kerronta lähenisi todellisuutta, silloin kun sillä on yhteys omiin kokemuksiini.
> 
> Ne eivät ole elämäkertoja vaan romaaneja, ja henkilöhahmot ja repliikit ovat keksittyjä. Minusta on aivan sama minkä verran siinä on totta minulle, tärkeää on miten totta ne ovat kaikille meille ihmisinä.» 
> 
> 

Roberts on asunut Melbournessa, Saksassa ja Ranskassa, mutta hän palasi Mumbaihin (Bombay), jonne hän perusti hyväntekeväisyysjärjestön auttamaan köyhien terveydenhoidon rahoittamisessa. Hän pääsi myös yhteyteen tyttärensä kanssa. Hän kihlautui ja myöhemmin avioitui Françoise Sturdzan kanssa, joka on Heart for India Foundationin puheenjohtaja. Roberts on kirjoittanut alkuperäiskäsikirjoituksen *Shantaramin* elokuvasovitukseen, mutta elokuvahanke on ainakin toistaiseksi jäissä.

Roberts nimitettiin 2009 Zeitz Foundationin yhteisölähettilääksi. Lähettiläät pyrkivät lisäämään tietoisuutta ja luomaan toimintoja omilla alueillaan. Vuonna 2011 Roberts siirtyi tehtävästä syrjään muiden tehtävien aiheuttamien kiireiden vuoksi mutta avustaa Zeitz Foundationia edelleen niin sanotun ystävän asemassa.

Toinen romaani *Vuoren varjo* ilmestyi 13. lokakuuta 2015, ja sen kustantaja on Little Brown.

Palkinnot ja tunnustukset
-------------------------

* 2004 Ehdokkaana: Commonwealth Writers Prize, South East Asia and South Pacific Region: paras esikoisteos
* 2003 Ehdokkaana: Booksellers Choice Award

Suomennetut teokset
-------------------

* *Shantaram*. (*Shantaram*). Suomentanut Helene Bützow. Helsinki: Siltala, 2010. ISBN 978-952-234-034-4.  – 2. p. Siltala, 2012 ISBN 978-952-234-111-2.
* *Vuoren varjo*. (*The mountain shadow*). Suomentanut Helene Bützow. Helsinki: Siltala, 2017. ISBN 978-952-234-344-4.

Lähteet
-------

1. ↑  Gregory Roberts *Austlit*.  4.10.2016. St Lucia:  The University of Queensland. Viitattu 15.10.2017. (englanniksi)
2. ↑  Societies' bandit: 23 years *The Age*.  1.6.1978.  (englanniksi)
3. ↑  Tom Freston: Everyone Goes to Leo’s *aldeilis.net*.  3.2.2012. Viitattu 15.10.2017. (englanniksi)
4. 1 2 3 4  Mary Gearin: Building Society Bandit hits big time *7:30 Report*.  8.11.2003. ABC1.  Arkistoitu 1.2.2016. Viitattu 15.10.2017. (englanniksi)()
5. ↑  Lindsey Murdoch: Pentridge convicts jump free *The Age (23 July 1980).*.  (englanniksi)
6. ↑  Paul Conroy: Five New Names Are Posted On State's 10 Most Wanted List *The Age*.  15.12.1989. Viitattu 15.10.2017. (englanniksi)
7. ↑  Mishal Husain: Greg Roberts' amazing story  5.1.2004. BBC News Online. Viitattu 15.10.2017. (englanniksi)
8. ↑  180Q&A: GDR's Final Interview, c. 2015 *themountainshadowebook.com*. Viitattu 15.10.2017. (englanniksi)
9. ↑  Love saga of a pirate & a princess The Asian Age. Viitattu 15.10.2017. (englanniksi)
10. ↑  Princess Françoise Sturdza, Founder and President Heart for India.  Arkistoitu 15.10.2017. Viitattu 15.10.2017.
11. ↑  Gregory David Roberts, ex-criminal and author makes plea for internet privacy *Herald Sun*.  13.11.2015. Viitattu 14.10.2017. (englanniksi)
12. ↑  Zeitz Foundation Newsletter Issue 2 2011 *zeitzfoundation.org*.  Arkistoitu 6.3.2016. Viitattu 15.10.2017. (englanniksi)
13. ↑  "The Mountain Shadow" - Long-awaited sequel to Shantaram coming in October Little Brown.  Arkistoitu 12.6.2018. Viitattu 15.10.2017. (englanniksi)

Aiheesta muualla
----------------

* Shantaram-verkkosivusto, sisältää kirjaa koskevia huomautuksia sekä tietoa kirjoittajasta ja hänen ajattelustaan
* Shantaram Tour -verkkosivusto (Arkistoitu – Internet Archive) sisältää kuvia Prabhakar Kharesta ja muista kirjaan sisältyvistä todellisista henkilöistä

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Tšekki
* Kreikka
* Korea
* Alankomaat
* Puola

 |
|  |
| Muut | 
* Europeana
* SNAC
* IdRef

 |

 |